《谢周和州叔子》
宋代·释居简

阴阴浓绿成新幄，荼蘼试妆催芍药。缓鞚青丝果下骝，时与华芍相领略。

芍乎不违主人意，吹开宿酲换新醉。玉山自起不须扶，隐若长城一万里。

和州归来贾如玉，高著十连酬不足。倚阑目送断鸿飞，闲按新声翻旧曲。

畴曩方岩丈人厚，话到君侯布衣旧。不知灞上故将军，何如细柳真将军。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。